Metropolisie krap kop oor tablette in stormwaterpypDie 1500 antiretrovirale tablette wat in ‘n stormwaterpyp gevind is. Foto: EMPD Die Ekurhuleni Metropolisie (EMPD) stel ondersoek in na die oorsprong van 1 500 antiretrovirale tablette wat verlede week in ŉ stormwaterpyp in Kempton Park gevind is. Hoofsupt. Wilfred Kgasago, woordvoerder van die EMPD, het in ŉ verklaring gesê ŉ metropolisiebeampte het inligting van betroubare bronne oor die pille ontvang en ondersoek ingestel. ŉ Plastieksak met die pille is Woensdagoggend in ŉ stormwaterpyp in Birchleigh ontdek. “ŉ Farmaseutiese maatskappy is genader om die pille te eien en hulle het bevestig dat dit antiretrovirale tablette is wat gebruik word om MIV-pasiënte te behandel. Die pille is nie in Suid-Afrika te koop nie,” het Kgasago gesê. Volgens Kgasago word hierdie tablette gewoonlik as ŉ bestanddeel in die onwettige vervaardiging van die straatdwelmmiddel nyaope gebruik. “Die EMPD werk nou saam met die Valke en die farmaseutiese maatskappy om ondersoek in te stel hoe die tablette die land binnegekom en in die stormwaterpyp beland het,” het hy gesê.